બાબરા તાલુકા સરપંચ મહા સંગઠનના પ્રમુખ વનરાજભાઈ વાળાએ આક્રોશ પૂર્વક જણાવ્‍યું હતું કે, બાબરા તાલુકામાં ખૂબ જ ઓછા વરસાદના કારણે દુષ્‍કાળ જેવી સ્‍થિતિનું નિર્માણ થયું છે છતાં રાજય સરકારનાં પેટનું પાણી હલતું નથી. ખેડૂત, મજુર અને માલધારીઓ મુશ્‍કેલીઓમાં મુકાયા છે. અનેકવાર રજુઆત કરવા છતાં રાજયની સરકાર તાલુકાને અછતગ્રસ્‍ત જાહેર કરતી નથી. જો રાજય સરકાર ઘ્‍વારા કોઈ નકકર કાર્યવાહી નહી કરવામાં આવે તો આગામી દિવસોમાં બાબરા તાલુકામાં જલદ આંદોલન કરવાની ફરજ પડશે તેમજ જરૂર પડે તો તમામ ગ્રામ પંચાયતના સરપંચો સામુહિક રાજીનામાં આપતા પણ નહીં અચકાય. બાબરાનાં ગેબી વિસામાથી મામલતદાર કચેરી સુધી મોટી સંખ્‍યામાં ખેડૂતો અને સરપંચો ઘ્‍વારા બેનરો અને સુત્રોચ્‍ચાર સાથે વિશાળ રેલી યોજી મામલતદારને આવેદનપત્ર આપ્‍યું હતું.